《妾薄命》
宋代·韩淲

朝随双鸳鸯，暮为孤凤凰。春风顾盼间，罗帐生辉光。

金盘荐玉食，王母持雕觞。能得几时好，顷刻成参商。

夜月满空阶，馀香在衣裳。人生喜欢乐，失计易沮伤。

本谓荣九族，旦夕如金张。一身乃命薄，粉泪空徬徨。

应羡里闾间，百岁同糟糠。悔不祇从媒，随分作妻房。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。